เงินบาทเปิดตลาด 31.65/67บาท
ธนาคารซีไอเอ็มบี ไทย รายงาน เงินบาทเปิดตลาดเช้านี้อยู่ที่ระดับ 31.65/67 ปรับตัวอ่อนค่าตามภูมิภาค
29 พ.ค. 2555

ธนาคารซีไอเอ็มบี ไทย รายงาน เงินบาทเปิดตลาดเช้านี้อยู่ที่ระดับ 31.65/67 ปรับตัวอ่อนค่าตามภูมิภาค
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.65/67 บาท/ดอลลาร์ ปรับตัวอ่อนค่าจากปิดตลาดเย็นวานนี้ที่ระดับ 31.61/63 บาท/ดอลลาร์ เคลื่อนไหวในทิศทางเดียวกับภูมิภาคและค่าเงินยูโร โดยมีแนวโน้มอ่อนค่า และเมื่อเวลา 08.32 น.เงินบาทขยับมาอยู่ที่ระดับ 31.66/68 บาท/ดอลลาร์ 
"(เงินบาท)ปรับตัวอ่อนค่า เนื่องจากตลาดกลับมากังวลกับปัญหายูโรโซนอีกรอบ ทำให้ยูโรอ่อนค่า" นักบริหารเงิน กล่าว
นอกเหนือจากปัจจัยเรื่องภาวะเศรษฐกิจถดถอยในสหภาพยุโรปแล้ว ตลาดยังจับตาดูเรื่องการไหลออกของเงินลงทุนจากต่างประเทศไปลงทุนในตลาดที่มีความปลอดภัยสูง เช่น กองทุนตราสารหนี้ของสหรัฐ
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 79.52/53 เยน/ดอลลาร์ ปรับตัวอ่อนค่าจากระดับ 79.35/39 เยน/ดอลลาร์ ส่วนเงินยูโรอยู่ที่ระดับ 1.2520/1.2522 ดอลลาร์/ยูโร ปรับตัวอ่อนค่าจากระดับ 1.2590/2595 ดอลลาร์/ยูโร
นักบริหารเงินประเมินกรอบการเคลื่อนไหวของเงินบาทในวันนี้จะอยู่ในกรอบระหว่าง 31.60-31.75 บาท/ดอลลาร์